Diari Oficial de la Generalitat Valenciana


Sumari del DOGV 8423, del 14-11-2018 (2018/10382)

RESOLUCIÓ de 29 d'octubre de 2018, del president de Turisme Comunitat Valenciana, de concessió d'ajuda a l'Ajuntament de Biar per a la sol·licitud al programa 1, Inversió en adequació i millora dels serveis i recursos turístics de les ajudes 2018 adreçades a les entitats locals de la Comunitat Valenciana. Expedient PAA-781-18.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8423

Data del DOGV
:   14-11-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/10281


Data del document
:   29-10-2018

Organisme emissor
:   Turisme Comunitat Valenciana

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 29 d'octubre de 2018, del president de Turisme Comunitat Valenciana, de concessió d'ajuda a l'Ajuntament de Biar per a la sol·licitud al programa 1, Inversió en adequació i millora dels serveis i recursos turístics de les ajudes 2018 adreçades a les entitats locals de la Comunitat Valenciana. Expedient PAA-781-18. [2018/10324]  
Antecedents de fet  
Primer. Per mitjà de la Resolució de 14 de desembre de 2017, del president de l'Agència Valenciana del Turisme, es convoquen les ajudes a les entitats locals per a l'any 2018 de l'Agència Valenciana del Turisme, adreçades a la millora i la competitivitat dels recursos i destinacions turístics de la Comunitat Valenciana, publicada en el Diari Oficial de la Generalitat Valenciana número 8194, de 20 de desembre de 2017, per als projectes que s'emmarquen en els programes que es detallen en l'annex I de l'esmentada resolució, que són els següents:  
Programa 1: Inversió en adequació i millora dels serveis i recursos turístics.  
Programa 2: Competitivitat de les destinacions turístiques.  
Subprograma 2.1: Certificació de sistemes en recursos i serveis turístics.  
Subprograma 2.2: Impuls a la imatge de les destinacions turístiques de la Comunitat Valenciana.  
Subprograma 2.3: Suport a la prestació de serveis turístics.  
Segon. Dins del termini establit en la resolució esmentada va entrar en l'Agència Valenciana del Turisme la sol·licitud de subvenció de l'Ajuntament de Biar, a la qual es va assignar el número d'expedient PAA-78-18. La sol·licitud d'aquest expedient, d'acolliment al programa 1, Inversió en adequació i millora dels serveis i recursos turístics, per a la realització del projecte denominat Torre i llenç de muralla de l'arc de Jesús, amb un pressupost de licitació d'obra de 299.360,45 euros (IVA inclòs), es va informar denegada, i així es va publicar amb data 3 d'agost de 2018, en el Diari Oficial de la Generalitat Valenciana número 8354, en la proposta de resolució de la directora de Turisme Comunitat Valenciana, de denegació d'ajudes adreçades a les entitats locals l'any 2018. El motiu de la denegació era que l'actuació no podia ser objecte de la subvenció en el marc d'aquesta convocatòria, segons el que s'estableix en l'article 4.2.f de la Resolució de 14 de desembre de 2017, ja que de la documentació aportada per l'Ajuntament de Biar es desprenia que les actuacions per a la qual sol·licitava l'ajuda havien sigut iniciades l'any 2017.  
Com que el sol·licitant no va presentar al·legacions a la proposta, es va ratificar la denegació en la resolució de denegació dictada pel president de Turisme Comunitat Valenciana, publicada en el Diari Oficial de la Generalitat Valenciana número 8383, de 14 de setembre de 2018.  
En data 15 d'octubre de 2018, l'Ajuntament de Biar va presentar un recurs de reposició contra la resolució de denegació de l'ajuda, en el qual, bàsicament, exposava que del projecte inicial s'havien executat el 2017 demolicions, desenrunament, consolidació estructural i reforços estructurals per un import de 52.271,46 euros, però res relatiu a l'habilitació de la torre com a centre de recepció de visitants, iniciada l'any 2018, amb un pressupost de 63.057,18 euros més IVA.  
  
Una vegada estudiada la documentació que consta en l'expedient i l'annexada al recurs de reposició amb data 23 de setembre de 2018, es va emetre un informe tècnic que estimava les al·legacions del recurs i concloïa que l'Ajuntament de Biar sol·licitava una ajuda per a la creació d'un centre de recepció de visitants del barri antic, situat a la torre, i que les obres corresponents havien sigut iniciades l'any 2018.  
  
Amb data 25 de setembre, el president de Turisme Comunitat Valenciana ha resolt l'estimació, i amb la mateixa data s'ha emés el corresponent informe de valoració del projecte.  
Tercer. D'acord amb el que s'estableix en l'article 9.2 de la resolució de convocatòria, s'ha reunit la comissió d'avaluació d'ajudes, en la sessió del 26 d'octubre de 2018, que ha adoptat, entre d'altres, els acords següents:  
- Informar favorablement la concessió de subvenció a la sol·licitud de l'Ajuntament de Biar (exp. PAA-781-18), segons consta en el document annex I («Avaluats favorables») a aquesta acta, en el qual apareixen el nom del sol·licitant, les actuacions que s'han de subvencionar, la puntuació obtinguda, el percentatge d'ajuda segons la convocatòria i l'import d'ajuda.  
- Traslladar els acords anteriors a la directora de Turisme Comunitat Valenciana perquè, en compliment de l'article 9.5 de la Resolució de 14 de desembre de 2017, per la qual es convoquen aquestes ajudes, emeta la corresponent proposta de resolució.  
Quart. En data 26 d'octubre de 2018, la directora de Turisme Comunitat Valenciana ha dictat una proposta de resolució de concessió d'ajuda per a l'Ajuntament de Biar, amb indicació de l'actuació que s'ha de subvencionar i l'import de l'ajuda segons la Resolució de 14 de desembre de 2017, per la qual es regeix aquesta convocatòria.  
  
Fonaments de dret  
Primer. La Resolució de 14 de desembre de 2017, del president de l'Agència Valenciana del Turisme, per la qual es convoquen les ajudes a entitats locals per a l'any 2018 de l'Agència Valenciana del Turisme, adreçades a la millora i la competitivitat dels recursos i destinacions turístics de la Comunitat Valenciana; el Decret 4/2017, de 31 de març, del president de la Generalitat, pel qual s'aproven les bases reguladores de les ajudes adreçades al sector turístic de la Comunitat Valenciana; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; la Llei 38/2003, de 17 de novembre, general de subvencions, i el seu reglament, aprovat pel Reial decret 887/2006, de 21 de juliol, i la resta de normativa aplicable.  
  
Segon. La competència per a dictar aquesta resolució l'ostenta el president de Turisme Comunitat Valenciana, d'acord amb les competències assignades per l'article 5 del Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme.  
Tercer. L'article 36.3 de la Llei 39/2015, d'1 d'octubre, del procediment administratiu comú de les administracions públiques, estableix que els actes administratius de la mateixa naturalesa, com ara nomenaments, concessions o llicències, podran refondre's en un únic acte, acordat per l'òrgan competent, que especificarà les persones o altres circumstàncies que individualitzen els efectes de l'acte per a cada interessat.  
  
Vistos els anteriors antecedents de fet i fonaments de dret, resolc:  
  
  
Primer  
Concedir la subvenció a l'Ajuntament de Biar de l'ajuda que es detalla, amb indicació de l'actuació que s'ha de subvencionar i l'import de l'ajuda, corresponent als programes detallats en l'antecedent primer, segons la Resolució de 14 de desembre de 2017, per la qual es regeix aquesta convocatòria:  
Núm. exp.: PAA-781-18.  
Sol·licitant: Ajuntament de Biar.  
CIF: B0443079K.  
Projecte: centre de recepció de visitants del centre històric situat a la torre.  
Puntuació: 12,50.  
Pressupost: 76.299,18 euros  
Cost subvencionable: 76.299,18 euros.  
Percentatge d'ajuda: 60 %.  
Import de l'ajuda: 40.000,00 euros.  
L'efectivitat de les subvencions està subordinada al compliment de les següents condicions:  
a) La realització de l'activitat per a la qual es concedeix la subvenció serà d'exclusiva responsabilitat del beneficiari, i també seran a càrrec seu els mitjans humans i materials necessaris per a complir-la.  
  
b) Correspon al beneficiari sol·licitar tots els permisos, autoritzacions i llicències que corresponguen a la naturalesa del projecte que s'incentiva.  
c) El beneficiari comunicarà a l'Agència Valenciana del Turisme l'obtenció o la sol·licitud d'altres ajudes per a la mateixa finalitat procedents d'altres administracions o ens públics o privats.  
d) El beneficiari haurà de donar l'adequada publicitat al caràcter públic del finançament de l'actuació subvencionada, per la qual cosa, en totes les actuacions beneficiàries de les ajudes convocades mitjançant aquesta resolució, haurà de figurar el distintiu en què es faça constar que el projecte ha comptat amb la col·laboració de l'Agència Valenciana del Turisme, disponible en l'adreça d'internet  
http://www.turisme.gva.es/opencms/opencms/turisme/va/contents/subvencion/distintivos.html  
Per al programa d'inversió en adequació i millora dels recursos turístics, s'instal·larà una placa al lloc o element objecte de l'actuació, on conste aquest distintiu.  
e) Qualssevol altres condicions previstes en la Resolució de 14 de desembre de 2017, per la qual es convoquen aquestes ajudes; el Decret 4/2017, de 31 de març, del president de la Generalitat, pel qual s'aproven les bases reguladores de les ajudes adreçades al sector turístic de la Comunitat Valenciana; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; la Llei 38/2003, de 17 de novembre, general de subvencions, i el seu reglament, aprovat pel Reial decret 887/2006, de 21 de juliol, i la resta de normativa aplicable.  
f) Aquestes ajudes es consideraran acceptades per cadascun dels interessats si, en el termini de 10 dies hàbils a comptar de la notificació d'aquesta resolució, no han comunicat a Turisme Comunitat Valenciana que renuncien a la subvenció. L'acceptació de la subvenció implica l'acceptació de la inclusió en la llista de beneficis que, en el seu moment, es publicarà en el Diari Oficial de la Generalitat Valenciana.  
  
g) La justificació de l'actuació objecte d'ajuda, que s'efectuarà únicament per via telemàtica, haurà de realitzar-se d'acord amb el projecte subvencionat i en els termes fixats en la Resolució de 14 de desembre de 2017 i en la resolució de concessió.  
h) La justificació de l'actuació s'efectuarà mitjançant la presentació telemàtica de la documentació que es relaciona en l'article 13, apartats 1 i 2, de la Resolució de 14 de desembre de 2017, del president de l'Agència Valenciana del Turisme, per la qual es convoquen aquestes ajudes.  
  
Quant a la forma d'acreditar el requisit d'estar al corrent de la rendició de comptes anuals davant de la Sindicatura de Comptes, caldrà ajustar-ser al que es disposa en l'article 13.5 de la convocatòria.  
En el cas que l'entitat local no conste en la pàgina d'internet de la Sindicatura de Comptes, en concret en el document en què se certifiquen totes les entitats que estan al corrent en la rendició de comptes, haurà de presentar un certificat individualitzat expedit per la Sindicatura de Comptes que acredite estar-hi al corrent.  
i) El termini de presentació de la documentació justificativa finalitzarà el 30 de novembre de 2018. N'estan exceptuades les ajudes acollides al subprograma 2.2 l'actuació subvencionada de les quals es realitze després d'aquesta data; en aquest cas, el termini de presentació de la documentació justificativa serà de 15 dies naturals a comptar de la data de l'inici de l'actuació.  
Sense perjudici d'això, en el cas de les sol·licituds l'actuació subvencionable de les quals tinga caràcter plurianual, el termini de justificació finalitzarà el 28 de desembre de 2018 per a les partides del projecte que s'han d'executar el 2018, i el 15 de juny de 2019 per a les partides del projecte que s'han d'executar el 2019.  
j) L'import que calga justificar coincidirà, com a mínim, amb la totalitat del cost subvencionable. En cas que l'import del cost subvencionable justificat de manera conforme siga inferior al cost subvencionable establit en la resolució de concessió, l'import de l'ajuda que s'haja de lliurar disminuirà en idèntica proporció i provocarà la pèrdua parcial del dret al cobrament de la subvenció.  
Sense perjudici d'això, en el cas de les sol·licituds l'import de l'ajuda a lliurar de les quals siga el màxim establit en la convocatòria per al programa que corresponga, hauran de justificar la totalitat del pressupost d'execució de l'actuació.  
k) En cas que el cost subvencionable justificat de manera conforme siga inferior a l'import mínim establit en cada programa, perquè l'actuació siga subvencionable, es produirà la pèrdua total del dret al cobrament de la subvenció concedida.  
l) L'alteració d'algunes de les característiques del projecte o activitat aprovats, l'incompliment de condicions i terminis establits en la resolució de concessió, la nul·la execució o l'execució parcial de la inversió, la falta de justificació o la incompleta justificació de despeses efectivament realitzades i la concessió posterior a la presentació de la sol·licitud d'altres ajudes públiques o privades que, en conjunt, excedisquen l'import del cost subvencionable de l'actuació o, en el cas de les sol·licituds l'import de l'ajuda a lliurar de les quals siga el màxim establit en la convocatòria, de l'import total de l'actuació que se subvenciona, podran donar lloc a la pèrdua del dret al cobrament total o parcial de la subvenció concedida.  
Aquesta ajuda es considerarà acceptada per l'interessat si, en un termini de quinze dies naturals a comptar de notificar-se, no ha comunicat a Turisme Comunitat Valenciana que renuncia a la subvenció.  
  
  
Segon  
Publicar aquesta resolució en el Diari Oficial de la Generalitat Valenciana, amb efectes de notificació.  
Contra aquesta resolució, que posa fi a la via administrativa, s'hi podrà interposar un recurs contenciós administratiu davant dels jutjats contenciosos administratius en el termini de dos mesos comptats de l'endemà de notificar-se, i, potestativament, un recurs de reposició davant de l'òrgan que ha dictat l'acte, en el termini d'un mes a comptar des de l'endemà de notificar-se; tot això de conformitat amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 29 d'octubre de 2018.- El president de Turisme Comunitat Valenciana: Francesc Colomer Sánchez.